跋羅商卿守黑銘
作者：項安世
朝代：宋

paragraphs: 大江從西來，傲岸有矜色。
日與峽爭雄，百戰無虛刻。
行逢天闊處，漭沆四無壁。
始知向來事，何啻蝸兩國。
泯然從此逝，到海不逢敵。
居平吾語子，無與世爲的。
我高人肯下，己勝誰甘北。
孰謂饒人癡，未聞開殿擊。
吾非若溪水，寧與世爭皙。
卿言皆好好，吾見甘棫棫。
老子邑中黔，諸公天下白。
加我任纁緇，推渠作圭璧。
君看千載下，人數孟之側。
當時爭功人，枉被螻蟻食。
之子真吾徒，敏捷流輩百。
昔我惟子憂，教子孔氏克。
隔宿不見之，已作老聃黑。
快哉吾阿蒙，非復吳下客。
瞥然見鞭影，千里纔一息。
酌酒可賀我，正傳今有嫡。